Miss Universe 2022

Ang Miss Universe 2022 ay ang ika-71 edisyon ng Miss Universe pageant, na ginanap sa New Orleans Morial Convention Center sa New Orleans, Louisiana, sa Estados Unidos noong Enero 14, 2023. Ito ang pang-apat na pagkakataon sa kasaysayan ng kompetisyon na lumaktaw ng isang buong taon ang kompetisyon, kasunod ng Miss Universe 2014, Miss Universe 2016, at Miss Universe 2020. Ito rin ang unang edisyon ng kompetisyon na ginanap sa ilalim ng pagmamay-ari ng JKN Global Group, na binili ang Miss Universe Organization mula sa WME/IMG noong Oktubre 26, 2022.

Pagkatapos ng kompetisyon, kinoronahan ni Harnaaz Sandhu ng Indiya si R'Bonney Gabriel ng Estados Unidos bilang Miss Universe 2022. Ito ang ikasiyam na tagumpay ng Estados Unidos, ang pinakamarami sa kasaysayan ng kompetisyon. Nagtapos bilang first runner-up si Amanda Dudamel ng Beneswela, at nagtapos bilang second runner-up si Andreina Martínez ng Republikang Dominikano. 

Mga kandidata mula sa 84 na bansa at teritoryo ang lumahok sa kompetisyong ito. Pinangunahan nina Miss Universe 2012 Olivia Culpo at Jeannie Mai ang kompetisyon, samantalang sina Miss Universe 2018 Catriona Gray at si Zuri Hall ang nagsilbing mga backstage correspondent. Itinampok rin sa edisyong ito ang bagong Mouawad Force for Good Crown na may 110.38 karat ng bughaw na sapiro at 48.24 karat ng puting diyamante na nagkakahalaga ng humigit-kumulang $6 milyon.

Kasaysayan

Lokasyon at petsa ng kompetisyon 
Nasa proseso ng talakayan diumano ang Miss Universe Organization upang isagawa ang kompetisyon sa Republikang Dominikano. Ang mga talakayan ay kinumpirma ng pambansang direktor ng Miss Dominican Republic na si Magli Febles. Plano ni Febles na itanghal ang kompetisyon sa Punta Cana at plano nilang ganapin ito sa katapusan ng Oktubre. Subalit, hindi nagpatuloy ang plano upang isagawa ang kompetisyon sa Republikang Dominikano dahil sa kawalan ng interes sa bahagi ng Estado ng Republikang Dominikano.

Noong ika-1 ng Setyembre 2022, iniulat ng pahayagang El Vocero na may isang sulatronikong ipinadala sa mga pambansang direktor na nagsasaad na ang ika-71 edisyon ng kompetisyon ay gaganapin sa unang kwarter ng 2023, dahil sa potensyal na pagsalungat ng mga petsa sa 2022 FIFA World Cup sa Nobyembre at Disyembre 2022. Iniulat din ng pahayagan na ang Nha Trang, Biyetnam, Los Angeles, Miami, at New Orleans sa Estados Unidos ay nakita bilang mga potensyal na host city. Kalaunan, sa kaparehong buwan, ipinahayag ng pangulo ng Miss Universe Organization na si Paula Shugart sa panayam ng ABS-CBN News and Current Affairs na gaganapin ang kompetisyon sa Enero 2023, na nagpapatunay na ang dahilan ng pagpapaliban ay upang maiwasan ang pagsalungat ng mga petsa sa 2022 FIFA World Cup.

Noong ika-19 ng Setyembre 2022, opisyal na inanunsyo ng Miss Universe Organization na ang kompetisyon ay gaganapin sa ika-14 ng Enero 2023 sa New Orleans Morial Convention Center sa New Orleans, Louisiana. Inanunsyo rin ng organisasyon na ang paunang kompetisyon ay gaganapin sa ika-11 ng Enero.

Pagpili ng mga kalahok 
Ang mga kalahok mula sa 84 na bansa at teritoryo ay napili upang lumahok sa kompetisyon. 19 na kandidata ang nailuklok upang kumatawan sa kanilang bansa/teritoryo matapos maging isang runner-up sa kanilang kompetisyong pambansa. Bagamá't 84 na kandidata ang lumahok sa paunang kompetisyon, 83 lang ang lumahok para sa panghuling kompetisyon dahil sa pagbitiw ng isang kandidata sa kompetisyon.

Iniluklok ang first runner-up ng Miss Bolivia 2022 na si Camila Sanabria bilang kandidata ng Bulibya sa Miss Universe matapos na mapatalsik si Miss Bolivia 2022 Fernanda Pavisic para sa pangungutya sa mga headshot ng ibang kandidata sa Miss Universe sa kanyang mga Instagram story.

Iniluklok ng Miss Universe Colombia Organization si María Fernanda Aristizábal, Senorita Colombia 2019, bilang kinatawan ng Kolombya sa Miss Universe. Si Aristizábal ang orihinal na kandidata ng Kolombya sa Miss Universe 2020, subalit siya ay hindi kumalahok sa kompetisyon matapos mawalan ng prangkisa ng Miss Universe ang Senorita Colombia Organization. Iniluklok ang first runner-up ng Miss Universe Cayman Islands 2022 na si Chloe Powery-Doxey bilang kandidata ng Kapuluang Kayman sa Miss Universe dahil nahaharap sa mga kasong kriminal ang orihinal na Miss Universe Cayman Islands 2022 na si Tiffany Conolly. Iniluklok ang first runner-up ng Miss France 2022 na si Floriane Bascou bilang kandidata ng Pransiya sa Miss Universe matapos na pinili ni Miss France 2022 Diane Leyre na huwag munang sumali sa kahit anong internasyonal na kompetisyon dahil sa kakulangan sa oras sa paghahanda. Si Miss Dominican Republic 2021 Andreina Martínez ay iniluklok upang kumatawan sa Republikang Dominikano sa edisyong ito. Siya ay dapat na kakalahok sa Miss Universe 2021, ngunit siya ay nagpositibo sa COVID-19 bago ang kompetisyon.

Unang sumali sa edisyong ito ang bansang Butan, at bumalik ang mga bansang Anggola, Belis, Guam, Indonesya, Kirgistan, Libano, Malaysia, Miyanmar, Santa Lucia, Seykelas, Suwisa, Trinidad at Tobago, at Urugway. Huling sumali noong 1995 ang Seykelas, noong 2017 ang Trinidad at Tobago, noong 2018 ang Libano at Suwisa, noong 2019 ang Anggola at Santa Lucia, at noong 2020 ang Belis, Indonesya, Malaysia, Miyanmar, at Urugway. Hindi sumali ang mga bansang Dinamarka, Irlanda, Israel, Kasakistan, Kenya, Moroko, Noruwega, Rumanya, Suwesya, at Unggarya sa edisyong ito. Hindi sumali si Diana Tashimbetova ng Kasakistan dahil sa kakulangan ng suportang pinansyal mula sa license holder. 

Simula sa ika-72 edisyon ng kompetisyon, pinahihintulutan ng Miss Universe Organization ang mga ina at may-asawa na kumalahok sa kompetisyon. Gayunpaman, mananatili pa rin ang age limit na 18 hanggang 28 taong gulang.

Mga resulta

Mga pagkakalagay

Mga espesyal na parangal

Kompetisyon

Pormat ng kompetisyon 
Ilang mga pagbabago sa pormat ng kompetisyon ang ipinatupad ng Miss Universe. Tulad noong 2021, 16 na semifinalist ang napili sa pamamagitan ng paunang kompetisyon at ang mga closed-door interview. Isinagawa ang internet voting kung saan ang mga manonood ay maaaring bumoto para sa isa pang kandidata upang umabante sa semifinals. Kumalahok ang 16 na mga semifinalist sa swimsuit competition, kung saan ang mga kapa ay kanilang idinisenyo, at evening gown. Mula sa 16, limang pinalista ang sumabak sa paunang question-and-answer round, at tatlong pinalista naman ang sumabak sa final word at final walk.

Komite sa pagpili 

 Ximena Navarrete – Miss Universe 2010 mula sa Mehiko
 Big Freedia – rapper at tagaganap na Amerikano
 Mara Martin – modelong Amerikana
 Wendy Fitzwilliam – Miss Universe 1998 mula sa Trinidad at Tobago
 Emily Austin – aktres at mamamahayag na Amerikano
 Olivia Quido – CEO at tagapagtatag ng O Skin Med Spa
 Myrka Dellanos – Amerikanang awtor, mamamahayag, at host sa telebisyon at radyo
 Sweta Patel – awtor, miyembro ng Forbes council at tagapagtatag ng Healveda
 Olivia Jordan – Miss USA 2015 mula sa Oklahoma (bilang hurado sa gabi ng koronasyon lamang)
 Kathleen Ventrella – Chief Marketing Officer ng Impact WayV (bilang hurado sa gabi ng koronasyon lamang)

Mga kandidata 

83 kandidata ang lumahok para sa titulo.

Mga tala

Mga sanggunian

Panlabas na kawing